Video: Cell C se hond-advertensie ontstel kykers‘n Skermskoot uit die advertensie. Die Gesagsliggaam vir Reklamestandaarde (GRS) het al hope klagtes ontvang oor Cell C se jongste advertensie. Mpumi Mda, woordvoerder van die GRS, het aan Maroela Media gesê hulle het teen laat Woensdagmiddag al meer as 50 klagtes ontvang. Volgens Mda sal die geldigheid van die klagtes ondersoek word voordat ŉ beslissing gemaak sal word. Die advertensie wys hoe ŉ man inkopies doen, vir parkering betaal, brandstof ingooi, onder ŉ e-tolhek deurry, onder beurtkrag gebuk gaan en rekeninge betaal. Die aksies gaan telkemale gepaard met ŉ bronstige hond wat die man aan sy been beetkry. Cell C het ook op sy sosiale media-kanale kritiek gekry oor die advertensie. Volgens die selfoondiensverskaffer is die advertensie gemaak om die “waarde wat die maatskappy bied” op ŉ “komiese en lighartige” wyse te beklemtoon. Talle mense wou van Cell C weet hoe hulle die advertensie aan hul kinders moet verduidelik. Volgens Cell C word die advertensie egter net tydens TV-programme ná 20:30 uitgesaai en tydens rolprente of programme wat ŉ ouderdomsperk van 16 het. Cell C het gesê die advertensie se boodskap is dat mense nie moet toelaat dat ander diensverskaffers hul misbruik nie.